Ζακ Ράιντερ

Ομάδα με τον Κερτ Χόκινς

Ο Καρντόνα ξεκίνησε την ενασχόλησή του με την επαγγελματική πάλη το 2004 στην Νέα Υόρκη για μια τοπική εταιρεία πάλης. Το 2005 γνώρισε τον Κερτ Χόκινς, με τον οποίο έγιναν ομάδα και μαζί κατέκτησαν τους πρώτους τους Ομαδικούς τίτλους. Η φήμη τους μετά τις εξαιρετικές τους παρουσίες αυξήθηκε και κέρδισαν την προσοχή του WWE, το οποίο τους απέκτησε το 2006. Ως τα μέσα του 2007 έμειναν σε ρόλο κομπάρσου, αρχικά στις θυγατρικές εταιρείες του WWE και αργότερα στο κύριο ρόστερ. Στα τέλη της χρονιάς και τις αρχές του 2008, θα βρεθούν στο πλευρό του Ετζ στο SmackDown, τον οποίο θα βοηθούν με ύπουλο τρόπο, ώστε εκείνος να κερδίζει. Εκείνη την περίοδο ο Ετζ είχε σχέση με την Βίκι Γκερέρο, η οποία έγινε και μάνατζέρ τους και τους σύστησε τον ανιψιό της, Τσάβο Γκερέρο και τον σύμμαχό του Μπαμ Νίλι. Όλοι αυτοί μαζί δημιούργησαν μια ομάδα με το όνομα "Λα Φαμίλια" (La Familia). Στις 20 Ιουλίου του 2008 ο Ράιντερ με τον Χοκινς κέρδισαν για πρώτη φορά το Ομαδικό Πρωτάθλημα WWE και έγιναν το νεότερο σε ηλικία δίδυμο που κατακτά τους τίτλους. Έναν μήνα αργότερα αποσπάστηκαν από την ομάδα της "Λα Φαμίλια" και συνέχισαν οι δυο τους. Έχασαν τους τίτλους τους στις 26 Σεπτεμβρίου. Στις 15 Απριλίου, οι δυο τους χώρισαν οριστικά, αφού ο Ράιντερ μεταφέρθηκε σε άλλο ρόστερ, σε αυτό του ECW.

Σόλο καριέρα χωρίς επιτυχία

Ο Ζακ Ράιντερ, ξεκίνησε την σόλο καριέρα του, με νέα εμφάνιση, με την οποία προσπαθούσε να είναι στην μόδα και να δείχνει πιο στυλάτος από τους άλλους παλαιστές. Παρίστανε έναν κακομαθημένο νεαρό, που δεν σταματούσε να μιλάει, ενώ σύναψε σχέση για λίγο διάστημα με την Ρόζα Μέντες. Τον Φεβρουάριο του 2010 που έπαψε να υπάρχει το ρόστερ του ECW, μεταφέρθηκε στο Raw. Συμμετείχε σε ελάχιστα και μικρά σενάρια χωρίς ιδιαίτερη σημασία και πήρε αγώνες τίτλου για το Πρωτάθλημα Ηνωμένων Πολιτειών WWE, αλλά και για το Πρωτάθλημα WWE, ματς που έχασε σε 11 δευτερόλεπτα από τον πρωταθλητή Σέιμους. Το περισσότερο χρόνο του 2010 τον πέρασε σε ασήμαντους αγώνες και χωρίς ιδιαίτερα σενάρια.

Καθιέρωση μέσω διαδικτύου

Δίχως τηλεοπτικές εμφανίσεις, στις αρχές του 2011, αποφάσισε να ξεκινήσει εκπομπή στο διαδίκτυο με σκετσάκια κάθε εβδομάδα για να διαφημίσει τον χαρακτήρα του. Εντελώς ξαφνικά, έγινε ιδιαίτερα αγαπητός στον κόσμο, που άρχισε να παρακολουθεί τα εβδομαδιαία βίντεο που έφτιαχνε και έτσι ο Ράιντερ απέκτησε φανατικό κοινό, που σε κάθε σόου του WWE, ζητούσε να τον δει μέσω συνθημάτων, πανό και διακριτικών με το όνομα και τις φράσεις που χρησιμοποιούσε. Δημιούργησε μια ζώνη, που ονόμασε "Πρωτάθλημα Διαδικτύου" και την κρατούσε λέγοντας πως είναι ο κάτοχός της. Η φήμη του αυτή, τον βοήθησε αρχικά να γίνει βοηθός του Γενικού Διευθυντή στο SmackDown, Θίοντορ Λονγκ και στην συνέχεια να αγωνίζεται δίπλα και κόντρα σε μεγάλα και ανερχόμενα ονόματα της εταιρείας, όπως ο Τζον Σίνα, ο Μιζ, ο Ντολφ Ζίγκλερ και άλλοι. Στις 18 Δεκεμβρίου 2011, κατακτά για πρώτη φορά τον τίτλο Πρωτάθλημα Ηνωμένων Πολιτειών, ενώ μόλις έχασε τον τίτλο, στις 16 Ιανουαρίου του 2012, ξεκίνησε ένα σενάριο με την Ιβ Τόρες και αργότερα με τον Κέιν και τον Τζον Σίνα. 
Έπειτα, σταμάτησε η προώθηση του και βρέθηκε στη κατάσταση που ήταν πριν. Ο Ράιντερ έδωσε τέλος στην διαδικτυακή του εκπομπή και απο το 2013 ο τηλεοπτικός χαρακτήρας του άρχισε να αλλάζει και να γίνεται πιο σοβαρός.

Διηπειρωτικό Πρωτάθλημα WWE

Τον Απρίλιο του 2016 στην Wrestlemania 32 κέρδισε το Διηπειρωτικό Πρωτάθλημα WWE (Intercontinental Championship) σε αγώνα με σκάλες. Ο Ράιντερ έχασε το πρωτάθλημα την επόμενη μέρα στο Raw από τον Μιζ, μετά την παρέμβαση της γυναίκας του δεύτερου. Η νοοτροπία του Ράιντερ άρχιζε να αλλάζει, αγωνίστηκε κόντρα σε μεγαλύτερα ονόματα όπως Σέιμους παίρνοντας νίκες, ενώ πήρε ευκαιρία για το United States Championship κόντρα στον Rusev στο Battleground 2016.